632/2022

Útdráttur

X var ákærður fyrir stórfellt fíkniefnalagabrot, sbr. 173. gr. almennra hegningarlaga nr. 19/1940, með því að hafa staðið að innflutningi á samtals 13.986 stykkjum af töflum sem innihéldu flúbrómazólam, ætluðum til söludreifingar hér á landi í ágóðaskyni. Í héraði var farið með málið sem játningarmál eftir ákvæði 1. mgr. 164. gr. laga nr. 88/2008 um meðferð sakamála og X sakfelldur fyrir það sem honum var gefið að sök í ákæru. Í dómi Landsréttar kom fram að ekki hefðu verið efni til að líta svo á að ákærði hefði með skýlausum hætti játað þá háttsemi sem honum væri gefin að sök samkvæmt ákæru, og að sú játning hefði verið studd sakargögnum, þannig að unnt hefði verið að fella dóm á málið eftir ákvæði 1. mgr. 164. gr. laga nr. 88/2008. Var héraðsdómur því ómerktur og málinu vísað heim í hérað til löglegrar meðferðar og dómsálagningar að nýju.

Dómur Landsréttar

Mál þetta dæma landsréttardómararnir A-kvk-nf E-kvk-nf, Á-kk-nf H-kk-nf og J-kk-nf S-kk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 12. október 2022 í samræmi við yfirlýsingu ákærða um áfrýjun. Málsgögn bárust réttinum 16. janúar 2023. Áfrýjað er dómi Héraðsdóms Reykjavíkur 28. september 2022 í málinu nr. S- [...]/2022.

2

Ákæruvaldið krefst þess að hinn áfrýjaði dómur verði staðfestur um sakfellingu ákærða og upptöku og að refsing hans verði þyngd.

3

Ákærði krefst þess að refsing hans verði milduð.

Málsatvik og sönnunarfærsla

4

Mál þetta var höfðað með ákæru héraðssaksóknara 1. september 2022. Samkvæmt henni er ákærða gefið að sök stórfellt fíkniefnalagabrot með því að hafa sunnudaginn 17. apríl 2022 staðið að innflutningi á samtals 13.986 stykkjum af töflum sem innihéldu flúbrómazólam, ætluðum til söludreifingar hér á landi í ágóðaskyni, en fíkniefnin hafi ákærði flutt í ferðatösku sem hann hafði meðferðis sem farþegi með flugi [...] frá Manchester á Englandi til Íslands. Í ákæru er brot ákærða heimfært til 173. gr. a almennra hegningarlaga nr. 19/1940.

5

Í hinum áfrýjaða dómi kemur fram að ákærði hafi fyrir dómi skýlaust játað að hafa framið brot það sem honum er gefið að sök í ákæru og að játning ákærða sé studd sakargögnum. Væri því efni til að leggja dóm á málið samkvæmt 1. mgr. 164. gr. laga nr. 88/2008 um meðferð sakamála og það tekið til dóms án frekari sönnunarfærslu þegar sækjanda og verjanda ákærða hefði verið gefinn kostur á að tjá sig um lagaatriði og ákvörðun viðurlaga. Með dóminum var ákærði sakfelldur fyrir það sem honum er gefið að sök í ákæru og honum gert að sæta fangelsi í 18 mánuði og sæta upptöku fíkniefna, auk þess sem hann var dæmdur til að greiða allan sakarkostnað málsins.

Niðurstaða

6

Við þingfestingu málsins 14. september 2022 kom ákærði fyrir dóminn ásamt skipuðum verjanda sínum. Fram kemur í þingbók að ákærði hafi játað skýlaust háttsemina sem lýst er í ákæru. Svo segir að ákærði vildi „koma því á framfæri við dóminn að hann hefði ekki hafa vitað að um fíkniefni væri að ræða, honum hafi verið tjáð að þetta væri lyfseðilsskyld lyf“ og að hann „kveðst ekki hafa vitað magn efnanna“. Þá er bókað í þingbók að skilyrði séu til að fara með málið í samræmi við 164. gr. laga nr. 88/2008. Sem fyrr segir var ákærði með dóminum sakfelldur fyrir það sem honum er gefið að sök í ákæru.

7

Samkvæmt sakargögnum málsins tjáði ákærði tollvörðum við komuna til landsins að töflurnar, sem hefðu fundist við leit í farangri hans, væru diazepam, sbr. frumskýrslu lögreglu 17. apríl 2022. Í skýrslu tollstjóra sama dag um haldlagningu efnanna kemur fram að við skoðun hafi komið í ljós að um hafi verið að ræða um 14.000 stykki af lyfseðilsskyldu diazepam lyfi. Við fyrstu skýrslugjöf hjá lögreglu sama dag upplýsti ákærði að hann hefði vitað að hann væri að flytja til landsins diazepam töflur. Honum hafi verið sagt að þetta væru lyfseðilsskyld lyf og að hann yrði ekki handtekinn heldur fengi hann einungis sekt. Ítrekaði ákærði þennan framburð sinn við þriðju skýrslugjöf hjá lögreglu 8. júlí 2022.

8

Í 1. mgr. 164. gr. laga nr. 88/2008 segir að verði máli ekki lokið samkvæmt 2. mgr. 163. gr. laganna, ákærði játi skýlaust alla þá háttsemi sem honum er gefin að sök og dómari telji ekki ástæðu til að draga í efa að játningin sé sannleikanum samkvæm, taki dómari málið þegar til dóms nema annar hvor aðila krefjist þess að fram fari aðalmeðferð í því samkvæmt 166. gr. laganna.

9

Þrátt fyrir að í þingbók málsins og hinum áfrýjaða dómi segi að ákærði hafi við þingfestingu málsins viðurkennt skýlaust að hafa gerst sekur um þá háttsemi sem honum var gefin að sök í ákæru verður ekki litið fram hjá því sem að framan greinir um að ákærði hafi viljað við þingfestinguna koma því á framfæri við dóminn að hann hefði ekki vitað að um fíkniefni væri að ræða, heldur talið að hann væri að flytja inn lyfseðilsskyld lyf. Er það jafnframt í samræmi við framburð hans hjá tollvörðum og hjá lögreglu auk þess sem önnur sakargögn styðja þann framburð. Samkvæmt þessu voru ekki efni til að líta svo á að ákærði hefði með skýlausum hætti játað þá háttsemi sem honum er gefin að sök samkvæmt ákæru, og að sú játning hafi verið studd sakargögnum, þannig að unnt væri að fella dóm á málið eftir ákvæði 1. mgr. 164. gr. laga nr. 88/2008.

10

Samkvæmt framansögðu er óhjákvæmilegt að ómerkja hinn áfrýjaða dóm og leggja fyrir héraðsdóm að taka máliðtil löglegrar meðferðar og dómsálagningar að nýju.

11

Ákvörðun sakarkostnaðar í héraði bíður þess að efnisdómur gangi þar á ný. Áfrýjunarkostnaður málsins greiðist úr ríkissjóði, þar með talin málsvarnarlaun verjanda ákærða fyrir Landsrétti, sem ákveðin eruað meðtöldum virðisaukaskatti eins og greinir í dómsorði.

Dómsorð :

Hinn áfrýjaði dómur er ómerktur og málinu vísað heim í hérað til löglegrar meðferðar og dómsálagningar að nýju.

Allur áfrýjunarkostnaður málsins greiðist úr ríkissjóði, þar með talin málsvarnarlaun skipaðs verjanda ákærða, X, fyrir Landsrétti, G-kk-ef M. A-kk-ef lögmanns, 1.205.280 krónur og 134.281 króna í ferðakostnað.